Kamil Wilczek scorede kampens eneste mål, da Brøndby slog FC København 1-0 i pokalens ottendedelsfinaler.

FC København stillede op med debutanten Robert Skov i startopstillingen og Viktor Fischer på bænken, da de søndag bragede sammen med rivalerne Brøndby i DBU Pokalens ottendedelsfinaler.

På traditionel vis var indledning meget intens, men også jævnbyrdig og chancefattig.

Hany Mukhtar havde første mulighed efter ti minutter, men forsøget voldte ikke Robin Olsen de store problemer.

Brøndby havde en god periode i første del af første halvleg uden at skabe de store og åbne chancer. I stedet blev det til et par gule kort og en situation, hvor Teemu Pukki løb ind i Nicolai Boilesen uden at blive noteret til værternes store utilfredshed.

FCK kom lidt bedre med omkring den halve time, men så slog Brøndby til gengæld til efter et opspil, hvor både Simon Tibbling og Pukki deltog, inden Kamil Wilczek eksekverede fladt midt for mål.

Andrija Pavlovic havde et hovedstød over mål, og William Kvist et langskud, som Frederik Rønnow tog sig sikkert af i halvlegens afslutning, og herefter kunne gæsterne gå tilfredse i omklædningsrummet.

FCK skiftede Fisher ind for Pieros Sotirou og kom godt ud til anden halvleg, og værterne burde også være kommet på 1-1, men Falk formøblede på utrolig vis et hårdt og fladt indlæg fra kort afstand.

Tibbling bød ind med et forsøg i den anden ende, inden FCK-lejren efter en lille time råbte på straffespark, da Fischer efter en god soloaktion blev bremset i feltet, men dommerens fløjte forblev tavs.

Herefter bølgede opgøret godt frem og tilbage. FCK blev farlige efter et hjørnespark, og Brøndby truede på en kontra, som målscorer Wilczek dog sparkede i hænderne på Olsen.

Mukhtar fik en god mulighed for at øge gæsternes føring, men Olsen var igen vågen, og i den anden ende fik FCK aldrig rigtigt sat tingene ordentligt sammen.

Pukki fik ikke omsat en kæmpechance i overtiden, og Skov havde et frispark lige forbi mål på kampens sidste spark, men der kom ikke flere mål.

Det blev ved 0-1 - Brøndbys tredje 1-0-sejr over FCK i træk i denne sæson - og de blågule er dermed videre i turneringen, mens de forsvarende mestre er ude.

Brøndby møder i kvartfinalerne SønderjyskE på udebane, og som udgangspunkt afvikles kvartfinalerne 3-5. april.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)